ครม.ผ่านหลักการตั้งกองทุนชราภาพ ปั้นฝันเพิ่มเงินผู้สูงอายุรายได้ต่ำ (คลิป)
พล.ท.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบในหลักการการเพิ่มเบี้ยผู้สูงอายุจากเดือนละ 600-1,000 บาท ตามช่วงอายุเป็น 1,200-1,500 บาทตามช่วงอายุ ซึ่งเป็นระดับที่เหมาะสมต่อสภาพค่าครองชีพ โดยหลักการจะนำมาจากการสละสิทธิ์ของผู้สูงอายุที่ประสงค์ไม่รับเบี้ยผู้สูงอายุเพื่อตั้งเป็นกองทุนชราภาพ แต่มีประเด็นที่ยังไม่ชัดเจนในหลายเรื่อง ครม.จึงสั่งการให้กระทรวงการคลังกลับไปจัดทำรายละเอียดให้ชัดเจนอีกครั้ง เพื่อให้เกิดความรอบคอบในทุกด้าน โดยเฉพาะวิธีการหาเงินมาจ่ายเพิ่มให้กับคนชราที่ยากจนและเงินที่ใช้ตั้งกองทุนที่มีจำนวนเพียงพอ,ทั้งนี้ กระทรวงการคลังชี้แจงว่า ปัจจุบันมีผู้สูงอายุ หรือผู้ที่มีอายุเกินกว่า 60 ปี จำนวน 10.3 ล้านคน หรือ 16% ของประชากรทั้งหมด และคาดว่าปี 2568 จะเพิ่มเป็น 20% โดยในจำนวนนี้มี 3.5 ล้านคน ที่เป็นผู้สูงอายุที่มีรายได้น้อย หรือมีรายได้ต่ำกว่า 30,000 บาทต่อปี ขณะเดียวกันยังพบว่ามีผู้สูงอายุที่มีฐานะจำนวนมากยินยอมสละสิทธิ์ไม่รับเบี้ยสูงอายุ ซึ่งกระทรวงการคลังประเมินว่าหากมีผู้สละสิทธิ์เพียง 10% จะมีเงินเข้ากองทุนชราภาพได้มากถึง 4,000 ล้านบาทต่อปี,นอกจากนี้ ยังมีข้อเสนออื่นๆ เช่น การสนับสนุนให้ครอบครัวมีลูกมากขึ้น โดยอาจนำค่าใช้จ่ายมาขอลดหย่อนภาษีได้ เพื่อสนับสนุนให้มีประชากรวัยทำงานมากขึ้นและลดจำนวนผู้สูงอายุลง รวมทั้งมีข้อเสนอให้มอบเหรียญหรือเกียรติบัตรต่างๆให้กับผู้สูงอายุที่สละสิทธิ์ แต่ในที่ประชุมต่างตั้งคำถามกันมาก ทั้งกรณีที่ผู้สูงอายุสละสิทธิ์ แล้วสามารถกลับมาใช้สิทธิ์เหมือนเดิมได้หรือไม่ หรือจำนวนผู้สูงอายุที่สละสิทธิ์จริงๆ มีจำนวนเท่าใด และผลจากการสละสิทธิ์ทำให้ผู้สูงอายุที่มีรายได้น้อยได้รายได้เพิ่มมากขึ้นเท่าใด ดังนั้น เพื่อความชัดเจน ครม.จึงต้องการให้กระทรวงการคลังกลับไปทำตัวเลขข้อเสนอให้ชัดเจนก่อนนำกลับมาเสนอ ครม.ต่อไป.
พล.ท.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบในหลักการการเพิ่มเบี้ยผู้สูงอายุจากเดือนละ 600-1,000 บาท ตามช่วงอายุเป็น 1,200-1,500 บาทตามช่วงอายุ
เบี้ยยังชีพผู้สูงอายุ,ผู้สูงอายุ,กองทุนชราภาพ,กระทรวงการคลัง,เพิ่มเบี้ยยังชีพคนชรา